Asociácia zamestnávateľských zväzov a združení SR

Asociácia zamestnávateľských zväzov a združení SR (skratka AZZZ SR) je vrcholovou zamestnávateľskou organizáciou na Slovensku. Jej členmi sú zamestnávateľské a podnikateľské zväzy a združenia.

AZZZ SR je záujmovým združením s právnou subjektivitou, ktoré bolo založené v roku 1991 na vytváranie podmienok pre dynamický rozvoj podnikania na Slovensku a na ochranu a presadzovanie spoločných zamestnávateľských, podnikateľských a obchodných záujmov svojich členov, najmä:

 v trojstranných rokovaniach v Hospodárskej a sociálnej rade SR s ústrednými orgánmi štátnej správy a odborovým orgánmi v otázkach hospodárskej a sociálnej politiky a v otázkach, ktoré sú predmetom kolektívneho vyjednávania a uzatvárania dohôd, vrátane Generálnej dohody,
 vo vzťahu k Národnej rade SR, vláde SR a ostatným ústredným orgánom štátnej správy k zastupiteľským zborom a miestnym samosprávam, ústredným orgánom odborových organizácií, Medzinárodnej organizácií zamestnávateľov (IOE), Medzinárodnej organizácii práce (ILO), Medzinárodnému Kongresu priemyselníkov a podnikateľov (MKPP) a tiež vo vzťahu k verejnosti doma i v zahraničí.

Členstvo a reprezentatívnosť 
Členstvo je dobrovoľné a členom AZZZ SR sa môže stať každá organizácia združujúca zamestnávateľské subjekty, ktoré zamestnávajú pracovníkov, majúca reprezentatívny charakter, celoslovenskú pôsobnosť, spravidla uzatvárajúca kolektívne zmluvy a tiež významný zamestnávateľský subjekt – právnická osoba registrovaná na území Slovenska, ktorý je členom niektorého z členských zväzov AZZZ SR.

Členovia AZZZ SR zamestnávajú viac ako 400 tisíc zamestnancov.

Reprezentatívnosť: AZZZ SR v súčasnosti združuje 30 zamestnávateľských zväzov.

Činnosť AZZZ SR 
AZZZ SR v rámci svojej činnosti najmä:

 koordinuje aktivity svojich členov pri riešení otázok spoločného záujmu a pri príprave spoločných stanovísk,
 vyjadruje sa k návrhom zákonov a ostatných právne záväzných predpisov, týkajúcich sa záujmov zamestnávateľov,
 koordinuje činnosť zamestnávateľských orgánov v regiónoch a zastupuje záujmy zamestnávateľov v Ústredí práce, sociálnych vecí a rodiny a v ďalších verejnoprávnych orgánoch a inštitúciách,
 predkladá vlastné návrhy a lobuje v procese prípravy a prijímania závažných politicko-hospodárskych rozhodnutí na národnej i medzinárodnej úrovni,
 napomáha zapájaniu podnikateľskej sféry do zahranično-obchodnej výmeny a aktívne spolupôsobí pri formovaní obchodnej diplomacie SR,
 podporuje prácu svojich členov prostredníctvom ponuky informácii,
 vykonáva výchovnú, vzdelávaciu a poradenskú činnosť a organizuje odborné podujatia, semináre a konferencie,
 zastupuje svojich členov v medzinárodných organizáciách IOE, ILO, MKPP, ECOSOC a i., organizuje spoluprácu s partnerskými podnikateľskými a zamestnávateľskými inštitúciami v zahraničí a tiež svoju prezentáciu v zahraničí,
 zabezpečuje informovanosť verejnosti o svojich zásadných krokoch a stanoviskách a usiluje sa o získanie jej dôvery a porozumenia.

Vrcholoví reprezentanti 
Prezident AZZZ SRIng. Tomáš Malatinský, MBA
Generálny sekretár AZZZ SRRNDr. Oto Nevický, MBA

Referencie 

Organizácie na Slovensku